Adam a Eva
**Starý zákon** alebo **Stará zmluva** alebo **hebrejská Biblia** (skratka **SZ**) je prvá časť kresťanskej Biblie a zbierka kníh vzniknutých v priebehu 1. tisícročia pred Kr. ktoré židovské náboženstvo (pod názvom **Tanach** alebo **Tenach**) pokladá za sväté, pochádzajúce od Boha, a ktoré prevzalo aj kresťanstvo (pod názvom Starý zákon ako protiklad k Novému zákonu). 

Keďže tieto knihy hovoria o tom, že Boh uzavrel s človekom zmluvu (berit), často ich nazývajú aj **knihami zmluvy** (hebr. *sifrej ha-berit*); pozri zmluva (náboženstvo). Názov Tanach je zas odvodený od počiatočných písmen (T-N-K) troch častí hebrejskej Biblie (pozri dolu).

Členenie
--------

*Pozri aj: Zoznam kníh Biblie*
### Knihy

Dôvody pre rozličné členenia v rôznych náboženstvách spočívajú v dejinách Starého zákona. Starý zákon je napísaný po hebrejsky (s výnimkou aramejských častí kníh Daniel a Ezdráša). V čase vzniku kresťanstva však bol v obehu v gréckom preklade (tzv. Septuaginta), ktorý vznikal od 3. stor. pred Kr. od čias židovskej diaspóry v Egypte, a ktorý bol rozšírený o ďalšie knihy. Židia sa však postupne aj z dôvodu, že ho používali kresťania, od gréckeho prekladu dištancovali, až nakoniec na konci 1. stor. používanie Septuaginty zakázali a fixovali svoj kánon. Septuaginta, resp. na západe jej preklad do latinčiny, sa naopak neskôr stal kánonom starého kresťanstva. Pokusy Hieronyma vrátiť sa k hebrejskému textu boli neúspešné, ale zmena prišla v čase reformácie, najradikálnejšie v reformovanej cirkvi. Odvtedy katolíci označujú tie knihy Starého zákona, ktoré sa nachádzajú len v Septuaginte, avšak nie sú uvedené v židovskej Biblii, ako *deuterokanonické*, zatiaľ čo hebrejské knihy sa označujú ako *protokanonické*. Podobne je tomu vo východných cirkvách. Luteránske cirkvi sú v pohľade na tieto knihy niekde uprostred (sú to pre ne nekanonické, ale do určitej miery použiteľné; tzv. apokryfy).

### Skupiny kníh

#### Židia (Tanach)

* Tóra (= Pentateuch = Päť kníh Mojžišových)
* Nevi'im (= Proroci):
	+ Skorší proroci\*: Jozue, Kniha sudcov, Knihy Samuelove, Knihy kráľovské
	+ Neskorší proroci: Izaiáš, Jeremiáš, Ezechiel + 12 malých prorokov: od Ozeáša po Malachiáša
* Ketuvim (= Spisy):
	+ Veľké (Tri básnické knihy): Žalmy, Jób, Príslovia
	+ Malé (Sviatočné, Päť zvitkov): Rút, Pieseň piesní, Kohelet (Kazateľ), Náreky, Ester
	+ Ostatné historické knihy: Daniel, Ezdráš, Nehemiáš, Knihy kroník

Toto trojčlenné delenie sa spomína už v Starom zákone (Predhovor k Sirachovcovi, okolo r. 130 pred Kr.)

#### Kresťania

(konkrétne uvedené knihy sú podľa katolíckeho kánonu)

* Pentateuch (Päť kníh Mojžišových): Genezis (skratka Gn/1M), Exodus (Ex/2M), Levitikus (Lv/3M), Numeri (Nm/4M), Deuteronómium (Dt/5M)
* Proroci:
	+ Dejepisné knihy\*: Jozue (Joz), Kniha sudcov (Sdc/Sud), Rút (skr. Rút/Rut), Knihy Samuelove (1 Sam/1S, 2 Sam/2S), Knihy kráľov (1 Kr/1Krľ, 2 Kr/2Krľ), Knihy kroník (1 Krn/1Kron, 2 Krn/2Kron), Ezdráš (Ezd), Nehemiáš (Neh), Tobiáš (Tob), Judita (Jdt), Ester (Est), Knihy Machabejcov (1 Mach/1Mak, 2 Mach/2Mak)
	+ Poučné knihy: Jób (skr. Jób/Job), Žalmy (Ž), Príslovia (Prís/Pr), Kazateľ (Kaz/Koh), Pieseň piesní (Pies/Veľp/Vľp), Kniha múdrosti (Múd), Sirachovec (Sir)
	+ Veľkí proroci: Izaiáš (Iz), Jeremiáš (Jer), Ezechiel (Ez), Náreky (Nár/Žalosp), Baruch (skr. Bar; a Jeremiášov list), Daniel (Dan)
	+ Malí proroci: Ozeáš (Oz), Joel (skr. Joel), Amos (Am), Abdiáš (Abd), Jonáš (Jon), Micheáš (Mich), Nahum (Nah), Habakuk (Hab/Ab), Sofoniáš (Sof), Aggeus (Ag), Zachariáš (Zach), Malachiáš (Mal)

Poznámka\*: Dejepisné (historické) knihy židia volajú knihy skorších prorokov, pretože boli inšpirované prorokmi. Sú súčasťou tzv. Deuteronomistickej histórie (tá zahŕňa nasledujúce knihy: Kniha Józue, Kniha Sudcov, 1. kniha Samuelova, 2. kniha Samuelova, 1. kniha kráľovská, 2. kniha kráľovská.). Pôvodne k nim asi patrila aj samotná kniha Deuteronómium. Zachytávajú obdobie od Mojžišovej smrti (1300 alebo 1200 pred Kr.) až po zrútenie Jeruzalema aj s chrámom (586 pred Kr.).

Vznik
-----

### Prehľad

* Pentateuch: existujú rôzne teórie od viac-menej prijímania Mojžišovho autorstva až po teóriu, že ide o zbierku príbehov, ktorá vznikla krátko po babylonskom zajatí
* Józue až 2. kniha kráľov: pravdepodobne vznikli v úzkom nadviazaní na Deuteronómium
* Izaiáš: vystupoval v 8. stor. pred Kr.
* Jeremiáš: vystupoval od 627 pred Kr.
* Ezechiel: odišiel do exilu roku 597 pred Kr.
* Malí proroci: pravdepodobne vzniklo ako zbierka v 3. stor. pred Kr. niektoré časti vznikli už v 8. stor. (proroci Ozeáš, Amos)
* Spisy: obsahujú veľmi rôznorodé texty, napr. Žalmy vznikali v dlhšom časovom období od rôznych autorov

### Vznik v poradí prvých kníh

*Bližšie informácie v hlavnom článku: Teórie vzniku Pentateuchu*
Starý zákon má veľmi zložitú štruktúru, je overené, že jeho texty pochádzajú z rôznych geografických oblastí, písali ich ľudia od vysoko vzdelaných a vplyvných až po chudobných a bezvýznamných, z rôznych kultúr, počas niekoľkých tisícročí. Preto je veľmi ťažké spoľahlivo ho datovať a posúdiť. Táto problematika je stále živá a napriek tomu, že sa využíva široké množstvo rôznych metód vrátane podpory počítačov, dodnes nie je definitívne rozhodnuté v mnohých sporných a dôležitých otázkach. Existuje široké spektrum názorov na vznik a vývoj týchto textov.

Konzervatívni vedci sa zvyčajne prikláňajú k vyššiemu veku dokumentov a ich historicitu a zachovanosť považujú za veľmi dobrú. Odvolávajú sa na najnovšie výsledky biblickej kritiky, archeológie, lingvistiky, svedectvá starovekých dokumentov susediacich civilizácií a podobne. Domnievajú sa, že väčšina materiálu v knihách Pentateuchu pochádza priamo od Mojžiša (v jeho dobe bolo písmo známe a on sám bol vysoko vzdelaný) a bola v písomnej forme zachytená veľmi skoro, možno skutočne aj ním samotným. Jeho spisy boli pravdepodobne neskôr upravené starovekými židovskými učencami a spojené s ďalšími historickými dokumentami, piesňami, proroctvami. Autorstvo a datovanie týchto ďalších spisov je v niektorých prípadoch všeobecne uznané, pri niektorých je predmetom diskusií. V súčasnosti sa predpokladá existencia tzv. Deuteronomistickej školy-skupiny židovských učencov, ktorí vytvorili alebo aspoň redakčne upravil knihy Józue až 2. knihu kráľov. Celý Starý zákon nadobudol svoju dnešnú podobu pravdepodobne po babylonskom zajatí.

Liberálni vedci sa domnievajú, že príbehy z včasných dejín Izraela napríklad o Abrahámovi, Izákovi a Jákobovi a o odchode Izraelitov z Egypta pod vedením Mojžiša boli spočiatku odovzdávané len ústne z generácie na generáciu. Neskôr štyria rôzni „redaktori" - tzv. Jahvista, Elohista, Deuteronomista a Kňazský spis, ktorí žili v rôznych obdobiach a regiónoch (možno to boli skôr skupiny redaktorov, než jednotlivé osoby) - spojili túto látku s piesňami, porekadlami a zbierkami zákonov v dobe po babylonskom zajatí. Najstaršie písomné zaznamenanie oveľa staršej hebrejskej ústnej tradície pochádza zrejme z doby kráľa Šalamúna, ktorý vládol jednotnému izraelskému národu medzi rokmi 973 – 931 pred n. l. Najstaršia vrstva Starého zákona, Tóra, (teda učenie, alebo tiež smerovka, podľa teológa O. Havelku s pôvodným presným významom „ukazovateľ cesty na púšti"), grécky Pentateuch (v preklade päť puzdier na zvitky), vznikla na základe hypotézy prameňov zo štyroch tradícií. To je dôvod prečo nájdeme v piatich knihách Mojžišových niektoré rozprávania dvakrát aj viackrát v inom podaní niekedy aj s odchýlkami – napríklad dva príbehy o stvorení, dva príbehy o uzavretí zmluvy medzi Abramom a Hospodinom alebo dokonca trojaké podanie o povolaní Mojžiša. Najstaršia autorská tradícia je jahvistická (podľa označenia Boha - JHVH, čítané Jahve) z 10. stor. pred n. l. mladšia tradícia Elohistická (podľa staroorientálneho označenia Boha – Elohim) vznikla v rozmedzí 9. a 8. stor. pred n. l. ešte mladšia tradícia je potom deuteronomická zo 7. stor. pred n. l. a najmladší je tzv. Kňazský kódex, ktorý vznikol v babylonskom vyhnanstve medzi rokmi 587 až 537 pred n. l. Text Starého zákona vznikal asi od 10. do 3. stor. pred n. l. a opisuje veľké dejiny izraelského národa a Božie zásahy v priebehu dejín spásy v prospech človeka, ktorý bol stvorený na Božie partnerstvo, avšak po páde sa Bohu vzdialil. Prvé texty Starého zákona boli písané pravdepodobne na papyrus dovážaný z Egypta, pergamen alebo zvieracej koži, možno tiež na hlinené tabuľky. Z týchto čias nie sú žiadne priame pozostatky, zachovali sa mladšie prepisy.

Problematika je stále intenzívne skúmaná a nové objavy môžu pomôcť dostať sa bližšie k skutočnému poznaniu vzniku týchto dôležitých historických a náboženských textov.

Ručne písané texty
------------------

Keďže koncom 1. stor. pred Kr. v Palestíne došlo k štandardizácii (palestínsky kánon) textov, sú všetky ručne písané hebrejské verzie rovnaké (až kým sa neobjavili zvitky z Kumránu). Najstaršie kompletné rukopisné texty obsahuje Kódex z Aleppa (10. stor. od roku 1947 sa stratila štvrtina textu) a Codex Leningradensis (1008, je základom Biblie Hebraici od R. Kittela). Najstaršie zachované časti boli dlhý čas z 9. stor. len úlomky sú staršie. 

Až nálezy v Kumránskych jaskyniach a v 19. stor. v Káhirskej synagóge posunuli túto hranicu do 2. stor. pred Kr. čo umožňuje vidieť verzie z doby spred štandardizácie a teda aj ustrnutia. Našli sa úlomky (alebo dokonca celý text) ku všetkým knihám Starého zákona. 

Najstarší rukopis Septuaginty pochádza z 2. stor. pred Kr (úlomky Deuteronómia). Z neskoršej doby existujú ešte nejaké úlomky spred narodenia Krista, ale takmer všetky rukopisy gréckeho Starého zákona sú až z kresťanských čias (napr. Codex Vaticanus - 4. stor. Codex Sinaiticus - 4. stor. Codex Alexandrinus - 5. stor.).

Pre výskum je dôležitý aj Pentateuch Samaritánov, ktorí sa v 2. polovici 5. stor. pred Kr. oddelili od židov, a aramejské preklady (targúmy - Targumim, Targum). Sýrske, latinské a ďalšie preklady sú skôr dôležité pre Nový zákon.

Referencie
----------

1. ↑   *Nový biblický slovník*. Ed. J.D. Douglas; preklad Alena Koželuhová et al. 1. vyd. Praha : Návrat domů, 1996. 1243 s. ISBN 80-85495-65-1. S. 103–105.
2. ↑   *Nový biblický slovník*. Ed. J.D. Douglas; preklad Alena Koželuhová et al. 1. vyd. Praha : Návrat domů, 1996. 1243 s. ISBN 80-85495-65-1. S. 760–761.
3. ↑  MERRILL, Eugene. *Kingdom of Priests: A History of Old Testament Israel*. 2. vyd. Michigan : Baker Academic, 2008. S. 260-265.
4. ↑  HAVELKA, Ondřej. *Pět knih poutníka Mojžíše pohledem cestovatele* [online]. Dingir, [cit. 2022-09-18]. Dostupné online. (po česky)
5. ↑  WHEELER, J. T.. *An Analysis and Summary of Old Testament History and the Laws of Moses: With a Connection Between the Old and New Testaments*. 1. vyd. Eugene : Wipf and Stock Publishers, 2020. S. 35-44.
6. ↑  HAVELKA, Ondřej. *Starý zákon pohledem cestovatele: Bible jako nejstarší cestopis odhalující smysl Cesty*. 1. vyd. Praha : Akbar, 2019. ISBN 978-80-906325-2-3. S. 23-31.
7. ↑  HAVELKA, Ondřej. *Čtyřicetileté putování pouští a deset slov* [online]. Dingir, [cit. 2022-09-18]. Dostupné online. (po česky)
8. ↑   *Nový biblický slovník*. Ed. J.D. Douglas; preklad Alena Koželuhová et al. 1. vyd. Praha : Návrat domů, 1996. 1243 s. ISBN 80-85495-65-1. S. 762–764.

Pozri aj
--------

* Biblia
* Nový zákon
* Tanach
* Teórie vzniku Pentateuchu
* Biblia a história

Literatúra
----------

* FINKELSTEIN, Israel; SILBERMAN, Neil Asher. *Objevování Bible: Svatá Písma Izraele ve světle moderní archeologie*. Vyd. 1. Praha : Vyšehrad, 2007. 329 s. ISBN 978-80-7021-869-3.
* KITCHEN, K.A.: On the Reliability of the Old Testament. Eerdmans Publishing Company 2006. 662 strán
* DOUGLAS, J.D. ed. *Nový biblický slovník*. 1. vyd. Praha : Návrat domů, 1996. 1243 s. ISBN 80-85495-65-1.
* MCDOWELL, J.: The New Evidence That Demands a Verdict. Thomas Nelson Publishers 1999.
* ALEXANDER, David, ed; ALEXANDER, Pat, ed. *Průvodce Biblí*. Preklad Rostislav Matulík, Jan Dus. 1. české vyd. Praha : Česká biblická společnost, [2003]. 816 s. ISBN 80-85810-26-3.
* WALTKE, B. K. FREDRICKS, C. J.: Genesis: A Commentary. Zondervan 2001. 656 strán
* WENHAM, G.: Genesis 1--15. Nelson Reference 1987, edícia Word Bible Commentary - zväzok 1. ISBN 0-8499-0200-2. 352 strán.
* WENHAM, G.: Genesis 16--50. Nelson Reference 1994, edícia Word Bible Commentary – zväzok 2. ISBN 0-8499-0201-0. 560 strán.
* WISEMAN, P. J. *Vznik knihy Genesis: první kniha Bible očima archeologa*. Preklad Jan Štifter. Havířov : Jami, [1993]. 113 s.
* *Úvod do Starého zákona*. Ed. Thomas Römer, Jean-Daniel Macchi, Christophe Nihan; preklad Jiří Bureš et al. Vyd. 1. Jihlava : Mlýn, 2020. 929 s. ISBN 978-80-86498-71-3.

Iné projekty
------------

Commons
* Spolupracuj na Commons Commons ponúka multimediálne súbory na tému **Starý zákon**

| * z
* d
* u
Biblia – Starý zákon |
| --- |
| Pentateuch | 
* Genezis
* Exodus
* Levitikus
* Numeri
* Deuteronómium

 |
| Dejepisné knihy | 
* Jozue
* Sudcovia
* Rút
* 1. Samuelova
* 2. Samuelova
* 1. kráľov
* 2. kráľov
* 1. kroník
* 2. kroník
* Ezdráš
* Nehemiáš
* Tobiáš
* Judita
* Ester
* 1. Machabejcov
* 2. Machabejcov

 |
| Poučné knihy | 
* Jób
* Žalmy
* Príslovia
* Kazateľ
* Pieseň piesní
* Múdrosť
* Sirachovec

 |
| Prorocké knihy | 
* Izaiáš
* Jeremiáš
* Náreky
* Baruch (a Jeremiášov list)
* Ezechiel
* Daniel
* Ozeáš
* Joel
* Amos
* Abdiáš
* Jonáš
* Micheáš
* Nahum
* Habakuk
* Sofoniáš
* Aggeus
* Zachariáš
* Malachiáš

 |
| **^1**  *deuterokánonické* knihy – Židia a protestantské cirkvi ich neuznávajú za súčasť kánonu |